LV Eiropas Savienības Oficiālais Vēstnesis C 131/7

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 53. panta 2. punkta otro daļu

(2016/C 131/08)

Eiropas Komisija ir apstiprinājusi šo maznozīmīgo grozījumu Komisijas Deleģētās regulas (ES) Nr. 664/2014 (1) 6. panta 2. punkta trešās daļas nozīmē.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

GARDA

ES Nr.: IT-PDO-0217-01409 – 23.12.2015.

ACVN ( X ) AĢIN ( ) GTĪ ( )

1. Pieteikuma iesniedzēja grupa un tās likumīgās intereses

Consorzio di tutela olio Olio extravergine di oliva Garda DOP Via V. Veneto 1 37010 Cavaion Veronese (VR) ITALIA Tālr.: +39 0457235864 E-pasts: info@oliogardadop.it

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☐ Produkta apraksts — ☐ Izcelsmes apliecinājums — ☐ Ražošanas metode — ☐ Saikne — ☒ Marķējums — ☐ Cits [precizēt]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments nav jāgroza. — ☒ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments ir jāgroza. — ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ vienotais dokuments (vai līdzvērtīgs dokuments) nav publicēts. — ☐ Ar reģistrētu GTĪ apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Marķējums

Teikumu:

“Iepakotā produkta marķējumā skaidri salasāmiem un neizdzēšamiem burtiem, kas ir lielāki par visos pārējos uzrakstos izmantotajiem burtiem, jābūt uzrakstiem “Garda” un “Aizsargāts cilmes vietas nosaukums” vai tā akronīmam “ACVN”.”

aizstāj ar teikumu:

“Iepakotā produkta marķējumā skaidri salasāmiem un neizdzēšamiem burtiem, kas ir lielāki par visos pārējos uzrakstos izmantotajiem burtiem, jābūt uzrakstam “Garda”. Līdzās uzrakstam “Garda” jābūt norādītam Savienības simbolam, kas ACVN paredzēts ar Komisijas Īstenošanas regulu (ES) Nr. 668/2014 (3). Norādi “aizsargāts cilmes vietas nosaukums” vai tā akronīmu “ACVN” var atveidot uz marķējuma.”

Produkta specifikācija pielāgota spēkā esošajiem Eiropas Savienības tiesību aktiem, svītrojot noteikumu par to, ka ar tāda paša lieluma burtiem, kādi ir nosaukuma apzīmējumam, obligāti atveidojama norāde “aizsargāts cilmes vietas nosaukums” vai tā akronīms “ACVN”. Regulas (ES) Nr. 1151/2012 12. pantā paredzēts obligāti atveidot Eiropas Savienības simbolu, bet norādi “aizsargāts cilmes vietas nosaukums” vai tās akronīmu – pēc izvēles.

Teikumus:

“Visas 2., 4. un 6. punktā minētās norādes marķējumā atveidojamas ar burtiem, kuru augstums un platums nepārsniedz pusi no to burtu augstuma un platuma, kas izmantoti aizsargātā cilmes vietas nosaukuma Garda apzīmēšanai. Visas 5. punktā minētās norādes marķējumā atveidojamas ar burtiem, kuru augstums un platums nepārsniedz pusi no to burtu augstuma un platuma, kas izmantoti papildu ģeogrāfiskās norādes apzīmēšanai.”

aizstāj ar:

“2. punktā minētās norādes marķējumā atveidojamas ar burtiem, kuru lielums nepārsniedz pusi no to burtu lieluma, kas izmantoti aizsargātā cilmes vietas nosaukuma Garda apzīmēšanai. Visas 5. punktā minētās norādes marķējumā atveidojamas ar burtiem, kuru lielums nepārsniedz pusi no to burtu lieluma, kas izmantoti papildu ģeogrāfiskās norādes apzīmēšanai.”

Šis grozījums prasīts, lai nozares dalībnieki varētu vienādi noformēt savu produkciju arī tad, ja tā iegūta vairākās vietās. Tomēr saglabāta prasība par to, ka cilmes vietas nosaukumu Garda jāatveido ar burtiem, kuru izmēri ir lielāki par visiem pārējiem uzrakstiem, lai marķējumā nemazinātu nosaukuma nozīmi; savukārt pārējām norādēm izmantoto burtu lielumu marķējumā uzņēmējs nosaka pats.

Cits

Izdarīts labojums kontroles struktūras e-pasta adresē – tā kļūdaini bija norādīta kā csqa@.it pareizās csqa@csqa.it vietā.

6. Atjauninātā specifikācija (tikai ACVN un AĢIN)

http://www.politicheagricole.it/flex/cm/pages/ServeBLOB.php/L/IT/IDPagina/3335

VIENOTS DOKUMENTS

GARDA

ES Nr.: IT-PDO-0217-01409 – 23.12.2015.

ACVN ( X ) AĢIN ( )

1. Nosaukums

Garda

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļas un tauki

3.2. Apraksts par produktu, uz kuru attiecas 1. punktā minētais nosaukums

Ar aizsargātās cilmes vietas nosaukumu Garda, kam pēc izvēles papildus var pievienot kādu no ģeogrāfiskajām norādēm Bresciano, Orientale vai Trentino, apzīmē vienīgi neapstrādātu augstākā labuma olīveļļu, kam piemīt šādas īpašības:

— krāsa zaļa līdz dzeltena, samērā koša,

— smarža vidēji vai viegli augļaina,

— garša augļaina,

— saldenas garšas nianse un tipiska mandeļu pēcgarša.

Ķīmiskās īpašības:

— skābums (izteikts oleīnskābē): nepārsniedz 0,5 %,

— maksimālais peroksīda skaitlis: ≤ 14 mekv. O2/kg;

Organoleptiskie parametri (nosaka pēc Starptautiskās Olīvu padomes (SOP) metodes)

Mediānas intervāls

Apakšējā Augšējā Zaļu/ienākušos olīvu augļainums > 0 ≤ 6 Mandeles > 0 ≤ 5 Rūgtenums > 0 ≤ 5 Sīvums > 0 ≤ 6

Organoleptiskajā novērtējumā defektu mediānai jābūt vienādai ar nulli.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Neapstrādāto augstākā labuma olīveļļu, kas apzīmēta ar nosaukumu Garda, kuram līdzās var būt papildu ģeogrāfiskās norādes Bresciano, Orientale vai Trentino, iegūst no olīvām, kas izaudzētas no šādu šķirņu olīvkokiem, kuri olīvbirzīs iestādīti atsevišķi pa šķirnēm vai vairāku šķirņu apvienojumā šādās attiecībās:

— ar nosaukumu Garda, Garda Bresciano vai Garda Orientale apzīmētai olīveļļai – vismaz 55 % “Casaliva”, “Frantoio”, “Leccino” šķirnes olīvkoku, bet citu šķirņu olīvkoku īpatsvars nedrīkst pārsniegt 45 %,

— ar nosaukumu Garda Trentino apzīmētai olīveļļai – vismaz 80 % “Casaliva”, “Frantoio”, “Leccino”, “Pendolino” šķirnes olīvkoku, bet citu šķirņu olīvkoku īpatsvars nedrīkst pārsniegt 20 %.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas procesa posmiem (olīvu audzēšanai un novākšanai un olīveļļas iegūšanai) jānoris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai visos posmos saglabātu produkta raksturīgās īpašības un garantētu kvalitātes prasību ievērošanu, eļļas Garda fasēšana vienmēr veicama 4. punktā paredzētajā apgabalā. Tajā esošie ražotāji precīzi zina, kā jārīkojas ar olīveļļu gan tās sākotnējās fasēšanas, gan fasēšanas posmā, piemēram, kāds jāievēro filtrēšanas un dekantēšanas laiks un kārtība un fasēšanas temperatūra; turklāt šāda fasēšana noteiktajā apgabalā ražošanas procesa beigās ļauj nodrošināt organoleptisko īpašību saglabāšanu, kas citādi saskarē ar gaisa skābekli strauji mainītos. Ar aizsargāto cilmes vietas nosaukumu Garda apzīmētā neapstrādātā augstākā labuma olīveļļa tirdzniecībā jāpiedāvā stikla vai metāla tarā, kuras ietilpība nepārsniedz 5 litrus.

3.6. Ar reģistrēto nosaukumu apzīmētā produkta marķēšanas īpašie noteikumi

Iepakotā produkta marķējumā skaidri salasāmiem un neizdzēšamiem burtiem, kas ir lielāki par visos pārējos uzrakstos izmantotajiem burtiem, jābūt uzrakstam “Garda”. Līdzās uzrakstam “Garda” jābūt norādītam Savienības simbolam, kas ACVN paredzēts ar Īstenošanas regulu (ES) Nr. 668/2014. Norādi “aizsargāts cilmes vietas nosaukums” vai tā akronīmu “ACVN” var atveidot marķējumā.

Marķējumā minētajam uzrakstam līdzās var būt viena no papildu ģeogrāfiskajām norādēm Bresciano, Orientale vai Trentino, taču vienīgi tad, ja olīveļļa pilnībā iegūta no olīvām, kas izaudzētas noteiktajā apgabalā, un ja malšanas un fasēšanas darbības tiek veiktas attiecīgajai norādei atbilstošajā apgabalā. Marķējumā var norādīt olīvbiržu teritoriālo izvietojumu, ja vien produkts iegūts tikai no minētajās olīvbirzīs novāktām olīvām un ja marķējumā atveidota papildu ģeogrāfiskā norāde.

Lauksaimniecības uzņēmuma nosaukumu, lauku īpašumu, zemnieku saimniecības un to teritoriālo izvietojumu ir atļauts norādīt tikai tad, ja produkts iegūts vienīgi no olīvām, kas novāktas olīvbirzīs, kuras ir attiecīgā uzņēmuma daļa.

Aizsargātajam cilmes vietas nosaukumam Garda aizliegts pievienot tādus apzīmējumus kā fine (“izsmalcināta”), scelto (“izlases”), selezionato (“izraudzīta”) superiore (“izcila”). Ir atļauts norādīt nosaukumus, uzņēmējsabiedrību nosaukumus un privātus zīmolus, bet ar nosacījumu, ka tiem nepiemīt slavinājuma raksturs un tie nemaldina patērētāju. Atļauts atveidot Gardas ezeru.

Marķējumā obligāti jānorāda olīveļļas iegūšanai izmantoto olīvu audzēšanas gads.

Nosaukuma logotips ir obligāts.

4. Ģeogrāfiskā apgabala īsa definīcija

Ar ACVN Garda apzīmētās eļļas ražošanas apgabals atrodas Brescia, Verona, Mantova un Trento provincē, un tajā ietilpst Gardas ezera apkaimes teritorijas.

5. Saikne ar ģeogrāfisko apgabalu

Ģeogrāfiskā apgabala specifika

Vides faktori

Gardas olīvkokus audzē ledāja veidotu morēnu pakalnu apkaimē, kuru izvietojums atgādina amfiteātri, kas koncentriskā veidā aptver Gardas ezeru un ziemeļu pusē norobežo apvidu no Alpu kalnu grēdas. Ezera vai dienvidu virzienā vērstie zemesgabali gandrīz pilnībā atvēlēti olīvkoku un vīnogulāju audzēšanai. Kalnu tuvums nodrošina labu lietus sadalījumu visu gadu un it īpaši pavasarī un rudenī.

Apgabala klimatu kopumā būtiski ietekmē gan ezera lielās ūdens masas, gan kalnu grēda, kas aizsargā no aukstuma, tāpēc tam raksturīgas siltas, bet ne tveicīgas vasaras, savukārt ziemas ir tikai salīdzinoši aukstas; klimats ir tik maigs, ka nodēvēts par “mērenu Vidusjūras klimatu” ar dažviet sastopamām mikroklimatiskām atšķirībām. Gardas olīvkoku ražošanas apgabals ir vistālāk ziemeļos esošais olīvkoku audzēšanas apgabals. Ezera tuvums izlīdzina diennakts temperatūras svārstības.

Cilvēkfaktori un vēsturiskie faktori

Kā aprakstīts daudzos dokumentos, olīvkopības tradīcija Gardas ezera apkaimē ir ļaužu dzīves un gastronomisko ieradumu sastāvdaļa un veido uzņēmumu ienākumus.

Liecības par cilvēku amatprasmi Gardas olīvbiržu kopšanā datējamas ar Renesanses laikmetu, kad cilvēka darbs ietekmēja Gardas ezera apkaimes lauksaimnieciskās un kopējās ainavas raksturīgo iezīmju veidošanos. Šajā laikmetā aizsākās nogāžu strukturēta pārveide, ierīkojot tajās īstas un īpaši izbūvētas, Gardas ezera virzienā vērstas “terases”, kas pielāgotas olīvkoku audzēšanai un kļuvušas tik tipiskas, ka darījušas slavenu apgabalu, kuru tāpēc jau kopš 1968. gada dēvē par “Olīvu piekrasti” (Riviera degli ulivi).

Kā norādīts izcelsmes dokumentos, patērētāju un ražotāju vidū ierasta un tradicionāla lieta ir izmantot vienu no trijām papildu ģeogrāfiskajām norādēm – Bresciano, Trentino vai Orientale –, lai labāk norādītu “atsevišķas teritorijas, kurām sadzīves un administratīvo tradīciju ziņā ir ļoti liela nozīme”.

Produkta specifika

Gardas olīveļļai un olīvām, no kurām tā iegūta, raksturīga mazāk stipra, bet izsmalcinātāka garša un smarža nekā tā, kāda piemīt olīveļļai, kas iegūta citos, tālāk dienvidos esošos apgabalos ar siltāku, olīvu audzēšanai tipiski piemērotu klimatu.

Gardas olīveļļu patērētāji iecienījuši izsmalcinātās, līdzsvarotās un saskanīgās garšas un vieglās un tipiskās mandeļu pēcgaršas dēļ, kas dara šo eļļu savā ziņā neatkārtojamu un viegli atpazīstamu starp citām Itālijas eļļas šķirnēm, kas apzīmētas ar ACVN.

Eļļai piemītošo unikālo īpašību dēļ to izmanto daudzās receptēs, jo tās izsmalcinātā garša nenomāc ēdienu garšu, bet gan izceļ to. Šī eļļa ir lieliski piemērota zivju ēdieniem, baltajai gaļai, svaigiem un termiski apstrādātiem zaļumiem, dārzeņiem, svaigam vai pusnogatavinātam sieram, plānās šķēlēs sagatavotai (carpaccio) gaļai, sālītai gaļai (carne salada), kā arī saldajiem ēdieniem.

Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ziemeļu pusē esošās kalnu grēdas un lielākā Itālijas ezera tuvums dara klimatu līdzīgu Vidusjūras klimatam un mīkstina vides ietekmi, kas Gardas apgabala platuma grādos citādi būtu nepiemērota olīvkoku attīstībai. Nokrišņi, kuri izkrīt lietus veidā un kuru sadalījums visu gadu ir vienmērīgs, pasargā olīvkokus no mitruma daudzuma atšķirību radīta stresa un novērš stāvošu ūdeņu veidošanos, kas kaitīgi ietekmētu gan pašus augus, gan no tiem iegūtās eļļas kvalitāti. Pauguros izvietotie zemesgabali, kas vērsti ezera un dienvidu virzienā, ziemas nogalē viegli sasilst, ļaujot olīvkokiem drīzi atsākt veģetācijas periodu; šādi apstākļi zemesgabalos apvienojumā ar Gardas apgabala “mēreno Vidusjūras” klimatu un laikapstākļiem ļauj panākt to, ka Gardas olīvām un olīveļļai ir mazāk stipra, bet izsmalcinātāka garša un smarža salīdzinājumā ar olīveļļu, kas iegūta citādos vides apstākļos, kādi ir tipiski tālāk dienvidos esošos apgabalos ar siltāku klimatu. Minētie klimata un vides apstākļi veicina specifisku īpašību veidošanos olīveļļā – tā iegūst vidēji vai viegli izteiktu augļainumu ar mandeļu pēcgaršu, kas dara to savā ziņā unikālu un tādu, ko patērētāji viegli atpazīst starp citām Itālijas eļļām, kas apzīmētas ar ACVN.

Turklāt dažādos Gardas apkaimē esošajos apgabalos, kas stiepjas no līdzenuma līdz kalnu nogāzēm, pastāv apvidi ar īpašu, katrā atšķirīgu mikroklimatu, kas, nodrošinot raksturīgo īpašību viendabīgumu visai ar nosaukumu Garda apzīmētajai eļļai, piešķir tai “atšķirīgas, no attiecīgā apvidus atkarīgas organoleptiskās nianses, ko var sajust tikai eksperti”.

Visas nozares ražotāju zinātība gan zemesgabalu augsnes sagatavošanā, gan tradicionālo terašu ierīkošanā, gan olīvkoku audzēšanā, gan olīveļļas fasēšanā ļauj saglabāt produkta specifiskumu un nodrošināt, ka nemainās tam piemītošais maigums un tipiskā mandeļu pēcgarša.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.

(3) OV L 179, 19.6.2014., 36. lpp.